b'\n_START_ARTICLE_\nJosipina \xc5\xbdidanik\n_START_SECTION_\n\xc5\xbdivljenjepis\n_START_PARAGRAPH_\n\xc5\xbdivljenjska zgodba Jo\xc5\xbeice \xc5\xbdidanik - Zmagoslave je napet roman o boju otroka, deklice, dekleta in \xc5\xbeene za svobodo in socialno pravi\xc4\x8dnost, za mir med ljudmi. Nenapisan, kljub temu, da so mnogi pisali o njej. Sama o sebi ni mogla, \xc4\x8deprav je posku\xc5\xa1ala. Pa\xc4\x8d pa je zgodovini ohranila goro spominskega in dokumentarnega gradiva o NOB na zgornjem Vipavskem._NEWLINE_Jo\xc5\xbeica je najprej delala v AF\xc5\xbd. Tu je dobila tudi svoje partizansko ime. Odlo\xc4\x8dila se je za Zmago, ker jo je pa\xc4\x8d ravnokar izbojevala s prihodom iz je\xc4\x8de in je trdno verjela tudi v celotno zmago pod Hitlerjem in nacizmom. A to ime je na piv\xc5\xa1kem obmo\xc4\x8dju \xc5\xbee nosila ena od partizank, zato mu je dodala \xc5\xa1e \xe2\x80\x99slavo\xe2\x80\x99._NEWLINE_Ime - Zmagoslava - skupaj s svojim rojstnim imenom uporablja \xc5\xa1e dandanes. Ponosno, kot je \xc5\xa1e vedno ponosna na to, da je bila \xc5\xbee oktobra 1941. leta sprejeta v KPS, ker je trdno verjela, da bo ta partija zmogla popeljati Primorce v svobodo in v njen program socialne pravi\xc4\x8dnosti in ker je to razumela tudi kot priznanje njenemu osebnemu boju za osvoboditev domovine._NEWLINE_Po konferenci slovenske protifa\xc5\xa1isti\xc4\x8dne \xc5\xbeenske zveze na \xc5\xa0tjaku, ki se je je udele\xc5\xbeila kot delegatka piv\xc5\xa1kega okro\xc5\xbeja, se je po zdravnikovem nasvetu vrnila na Primorsko in tudi na Vipavskem delala v okro\xc5\xbenem odboru SP\xc5\xbdZ, nadaljevala na okrajnem odboru OF Miren kot na\xc4\x8delnica komisije za ugotavljanje vojne \xc5\xa1kode in zlo\xc4\x8dinov, pri SNOS in kot sekretarka okrajnega komiteja KPS za Vipavsko. Enaintridesetega oktobra 1944. leta je padla v roke Nemcem._NEWLINE_\xc4\x8ce ji mladosti ne bi \xe2\x80\x98ukradel\xe2\x80\x99 boj, bi Jo\xc5\xbeica \xc5\xbee med vojnama \xc5\xa1tudirala. \xc5\xbde zelo zgodaj zastrupljena s knjigami, saj je bil v rojstni hi\xc5\xa1i njene mame sede\xc5\xbe liberalnega dru\xc5\xa1tva Lipa s knji\xc5\xbenico, si je to mo\xc4\x8dno \xc5\xbeelela, vendar je pravo prilo\xc5\xbenost do\xc4\x8dakala \xc5\xa1ele po vojni. Za\xc4\x8dela je na oddelku za prosveto v Ajdov\xc5\xa1\xc4\x8dini, nato pa, na svojo pro\xc5\xa1njo, od\xc5\xa1la v Koper. \xc5\xbdelela je pou\xc4\x8devati v coni B takratnega svobodnega tr\xc5\xbea\xc5\xa1kega ozemlja in s tem prispevati vsaj drobec k utrjevanju slovenske besede tod in k ohranitvi tega ozemlja v Jugoslaviji. Na portoro\xc5\xa1ki enoti tolminskega u\xc4\x8ditelji\xc5\xa1\xc4\x8da se je iz\xc5\xa1olala za u\xc4\x8diteljico._NEWLINE_Z veseljem je u\xc4\x8dila, vendar ji pe\xc5\xa1ajo\xc4\x8de zdravje ni dalo, da bi u\xc4\x8dila do upokojitve. Le-to je do\xc4\x8dakala kot tajnica v koprski osnovni \xc5\xa1oli. Morala je iz mestnega vrve\xc5\xbea in si je za kraj svojega bivanja izbrala odmaknjeni Nanos. A so jo od tega odvrnili in ji raje ponudili gozdarsko hi\xc5\xa1o v Hru\xc5\xa1ici. Ponudbo je sprejela in si pozneje, streljaj stran, v samoti podkrajskih gozdov zgradila svojo hi\xc5\xa1o. Obdala jo je s cvetjem in se zakopala v knjige.'